[]1. ปัจจัยความเสี่ยง

1.1 ความเสี่ยงด้านความผันผวนของราคาน้ำมัน

น้ำมันเชื้อเพลิงเป็นวัตถุดิบที่สำคัญในการดำเนินธุรกิจขนส่งทางอากาศ
ความผันผวนของราคาน้ำมันจะส่งผลกระทบโดยตรงต่อผลการดำเนินงานของบริษัทฯ
ปัจจุบันราคาน้ำมันยังมีความผันแปรสูงโดยขึ้นอยู่กับอุปสงค์และอุปทานของน้ำมันเชื้อเพลิงในตลาดโลก
รวมทั้งได้รับผลกระทบจากสภาวะการณ์ทางการเมืองระหว่างประเทศโดยเฉพาะในกลุ่มประเทศตะวันออกกลางซึ่งเป็นกลุ่มประเทศผู้ผลิตรายใหญ่
ราคาน้ำมันอากาศยานตลาดจรที่สิงคโปร์ถัวเฉลี่ยในปี 2544 ที่ระดับราคา 0.76 เหรียญสหรัฐ
ต่อยูเอสแกลลอน เมื่อเปรียบกับปีก่อนที่ราคา 0.72 เหรียญสหรัฐ ต่อยูเอสแกลลอน
การเพิ่มขึ้นของราคาน้ำมันเชื้อเพลิงอากาศยานทำให้ค่าใช้จ่ายด้านน้ำมันเชื้อเพลิงเพิ่มขึ้นจากร้อยละ
16.1 ของค่าใช้จ่ายในการดำเนินงานในปีงบประมาณ 2543 เป็นร้อยละ 18.0 ในปีงบประมาณ
2544

บริษัทฯ มิได้ดำเนินการป้องกันความเสี่ยงจากความผันผวนของราคาน้ำมันเชื้อเพลิง (Fuel
Hedging) เนื่องจาก ราคามีความผันผวนเป็นวัฏจักร (Cycle)
และที่ผ่านมาระดับราคาน้ำมันอยู่ในระดับต่ำเป็นเวลานานกว่าระดับราคาสูงทำให้การป้องกันความเสี่ยงอาจไม่ก่อให้เกิดประโยชน์ในระยะยาว
อย่างไรก็ตาม บริษัทฯ ได้มีแนวทางในการลดความเสี่ยงโดยการ
ทำข้อตกลงซื้อน้ำมันเชื้อเพลิงจากผู้จำหน่ายในประเทศต่างๆ ที่เป็นจุดเติมน้ำมันที่บริษัทฯ
มีความต้องการใช้เป็นจำนวนมาก
เพื่อเป็นการประกันอุปทานน้ำมันโดยเฉพาะในช่วงที่น้ำมันขาดแคลน
นอกจากนี้ยังได้ติดตามการเปลี่ยนแปลงของราคาน้ำมันเชื้อเพลิงอย่างสม่ำเสมอและมีแผนที่จะศึกษาแนวทางการจัดการความเสี่ยงและอาจพิจารณาทำการป้องกันความเสี่ยงเมื่อมีความเหมาะสม

1.2 ความเสี่ยงด้านการขาดแคลนบุคลากร

เนื่องจากธุรกิจการบินให้ความสำคัญกับการแข่งขันด้านบริการแก่ผู้โดยสารและความปลอดภัยของการเดินทางเป็นอย่างมาก
การขยายการบริการโดยการเพิ่มเที่ยวบินหรือการเปิดเส้นทางใหม่จำเป็นต้องมีบุคลากรพร้อมรองรับการขยายงานโดยเฉพาะนักบิน
แต่จากการที่บริษัทฯ
มีสถานะเป็นรัฐวิสาหกิจที่ยังคงต้องปฏิบัติตามเงื่อนไขการเพิ่มอัตราเงินเดือนตามที่กระทรวงการคลังอนุมัติให้กับรัฐวิสาหกิจ
ทำให้มีข้อจำกัดในการกำหนดอัตราผลตอบแทนให้กับพนักงาน
ในขณะที่สายการบินอื่นได้มีการเสนอผลประโยชน์ต่างๆ ให้กับพนักงานที่มีความสามารถสูง ดังนั้น
บริษัทฯ จึงอาจประสบปัญหาการขาดแคลนบุคลากรได้ในอนาคต

อย่างไรก็ตาม บริษัทฯ
ได้มีมาตรการที่จะแก้ไขปัญหาโดยการปรับปรุงผลประโยชน์ตอบแทนแก่พนักงานทั้งในรูปเงินชดเชยและสวัสดิการต่างๆ
เพื่อจูงใจพนักงานให้ทำงานกับบริษัทฯ
จัดให้มีการฝึกอบรมเพื่อเพิ่มพูนความรู้ให้กับพนักงานอย่างสม่ำเสมอและให้พนักงานมีส่วนร่วมในบริษัทฯ
โดยจัดตั้งโครงการจัดสรรหลักทรัพย์ให้กับพนักงาน

1.3
ความเสี่ยงจากกฎระเบียบและการควบคุมที่กำหนดโดยหน่วยงานที่ควบคุมด้านการบินในประเทศต่างๆ

บริษัทฯ มีเครือข่ายเส้นทางบินระหว่างประเทศที่เชื่อมต่อกับประเทศต่างๆ เป็นจำนวนมาก
ทำให้บริษัทฯ
จำเป็นต้องปฏิบัติตามกฎระเบียบควบคุมด้านการบินซึ่งอาจมีความแตกต่างกันในแต่ละประเทศ เช่น
กฎระเบียบเรื่อง มลภาวะทางเสียง หรือมาตรการความปลอดภัยต่างๆ เป็นต้น
หากหน่วยงานที่ควบคุมด้านการบินของประเทศเหล่านั้นมีการเปลี่ยนแปลงหรือออกกฎระเบียบเพิ่มเติมที่เกี่ยวกับการบิน
อาจส่งผลให้สายการบินต่างๆ รวมทั้งบริษัทฯ ต้องมีค่าใช้จ่ายในการแก้ไข ปรับปรุง
เครื่องบินเพิ่มขึ้น

[]1.4 ความเสี่ยงจากความผันผวนของอัตราแลกเปลี่ยน

ณ วันที่ 30 กันยายน 2544 บริษัทฯ มีหนี้สินในรูปของหนี้เงินกู้ระยะยาว หนี้ตั๋วสัญญาใช้เงิน
หนี้ภายใต้เงื่อนไขสัญญาเช่าเครื่องบิน เป็นจำนวนรวมทั้งสิ้น 114,900 ล้านบาท
โดยแยกเป็นหนี้ที่เป็นเงินสกุลต่างประเทศประมาณร้อยละ 90
โดยส่วนใหญ่จะเป็นหนี้ในเงินสกุลดอลลาร์สหรัฐฯ และเยนญี่ปุ่น ถึงร้อยละ 72 และร้อยละ 17
ตามลำดับ นอกจากนี้ ค่าใช้จ่ายในการดำเนินงานของบริษัทฯ
ไม่รวมรายจ่ายดอกเบี้ยและค่าเสื่อมราคายังอยู่ในรูปเงินสกุลต่างประเทศคิดเป็นสัดส่วนสูงถึงกว่าร้อยละ
58 และร้อยละ 55 ในปีงบประมาณ 2543 และในปีงบประมาณ 2544 ตามลำดับ
ดังนั้นความผันผวนของอัตราแลกเปลี่ยนระหว่างเงินบาทและเงินสกุลต่างประเทศ
จะส่งผลกระทบค่าใช้จ่ายต่างๆ ข้างต้นเมื่อพิจารณาในรูปของเงินบาท

อย่างไรก็ตาม จากการที่รายได้ส่วนใหญ่ของบริษัทฯ มาจากธุรกิจการขนส่งระหว่างประเทศ บริษัทฯ
จึงได้รับชำระเงินในรูปเงินสกุลต่างประเทศตามประเทศที่เกิดรายได้จากการให้บริการ ที่ผ่านมา
บริษัทฯ มีรายได้จากการดำเนินงานในรูปเงินสกุลต่างประเทศคิดเป็นสัดส่วนสูงถึงร้อยละ 72
และร้อยละ 74 ในปีงบประมาณ 2543 และในปีงบประมาณ 2544 ตามลำดับ
จึงเป็นการลดความเสี่ยงจากความผันผวนของอัตราแลกเปลี่ยนได้ บริษัทฯ
มีนโยบายที่จะถือครองเงินสกุลต่างประเทศที่ได้รับในสัดส่วนที่เพียงพอต่อแผนการใช้จ่ายเงินในสกุลนั้นๆ
และจะดำรงเงินสดส่วนเกินในรูปของเงินสกุลหลักที่มีเสถียรภาพและมีความสำคัญต่อการดำเนินงานของบริษัทฯ
เช่น เงินดอลลาร์สหรัฐฯ เงินเยนญี่ปุ่น และเงินบาท เป็นต้น

1.5 การเปิดเสรีและการแข่งขันในธุรกิจสายการบิน

1.5.1 การเปิดเสรีธุรกิจการบินของประเทศ

สืบเนื่องจากนโยบายการเปิดเสรีการบินของประเทศซึ่งได้เริ่มมาตั้งแต่ พ.ศ. 2531
ประเทศไทยได้มีการผ่อนคลายกฎระเบียบและข้อจำกัดด้านความจุและความถี่ของสายการบินต่างประเทศ
โดยได้ดำเนินการเปิดเสรีมากขึ้นนับแต่ปี พ.ศ. 2539
เป็นผลให้สายการบินต่างประเทศได้รับอนุญาตให้ทำการบินเที่ยวบินเช่าเหมาลำระหว่างเมืองต่างๆ
กับประเทศไทยมากขึ้น

ในส่วนของธุรกิจการบินภายในประเทศ
รัฐบาลไทยได้ดำเนินการเปิดเสรีการบินภายในประเทศอย่างเป็นระยะและยังได้รับอนุญาตให้ประกอบกิจการได้มากขึ้น
โดยในส่วนเส้นทางบินภายในประเทศ ตั้งแต่เดือนกันยายน 2541 จนถึงเดือนกันยายน 2543
ทุกสายการบินเอกชนของไทยได้รับอนุญาตให้ประกอบกิจการได้ในทุกเส้นทางยกเว้นเส้นทางระหว่างกรุงเทพฯ-เชียงใหม่
กรุงเทพฯ-หาดใหญ่ และกรุงเทพฯ-ภูเก็ต หลังจากพ้นระยะเวลาดังกล่าวได้เปิดเสรีทุกเส้นทาง

สำหรับในส่วนของเส้นทางบินระหว่างประเทศ ตั้งแต่เดือนกันยายน 2541 จนถึงเดือนกันยายน
2544 รัฐบาลได้เปิดให้สายการบินเอกชนของไทยรายอื่นๆ
สามารถให้บริการบินแบบประจำในเส้นทางบินระหว่างประเทศเฉพาะเส้นทางที่มิได้ให้บริการโดยสายการบินที่กำหนดของประเทศ
ซึ่งประกอบด้วยการบินไทย และสายการบินแองเจิล
ซึ่งเป็นสายการบินที่กำหนดสายที่สองภายใต้ข้อกำหนดในการทำข้อเสนอ
เพื่อจัดตั้งสายการบินที่กำหนดสายที่สองและนับแต่เดือนกันยายน 2544 เป็นต้นไป
สายการบินเอกชนของไทยจะสามารถให้บริการในเส้นทางบินระหว่างประเทศได้ทุกเส้นทาง อนึ่ง
การเปิดเสรีในเส้นทางบินระหว่างประเทศ อาจส่งผลกระทบต่อบริษัทฯ ในด้านของสิทธิการบิน
ความถี่และความจุของเที่ยวบิน ที่บริษัทฯ ได้รับมอบหมายจากภาครัฐ โดยเฉพาะในกรณีที่ภาครัฐ
ไม่สามารถเจรจาขอปรับปรุงจำนวนสิทธิการบินกับประเทศอื่นได้
ซึ่งอาจจะมีผลให้ภาครัฐต้องพิจารณากำหนดเงื่อนไขการจัดสรรสิทธิการบินให้กับสายการบินต่างๆ
ตามความเหมาะสมต่อไป

[]อย่างไรก็ตาม ผลกระทบของการเปิดเสรีการบินที่มีต่อบริษัทฯ จะขึ้นกับความพร้อมในการแข่งขัน
ความแข็งแกร่งทางการเงิน ฯลฯ ของผู้ประกอบการ สิทธิทางการบินที่ประเทศไทยได้รับ
กำหนดเวลาการใช้สนามบิน (Slot Time)
รวมทั้งเงื่อนไขและข้อกำหนดของภาครัฐในการที่จะอนุญาตให้สายการบินเอกชนของไทยเริ่มทำการบินในเส้นทางที่ได้เปิดเสรีดังกล่าวด้วย

1.5.2 การแข่งขันในธุรกิจการบิน

เส้นทางบินในประเทศ

ที่ผ่านมา การแข่งขันในเส้นทางบินภายในประเทศมีไม่มากนัก
เนื่องจากภาครัฐได้เริ่มใช้นโยบายการเปิดเสรีการบินบางส่วนเพื่อให้สายการบินเอกชนของไทยรายอื่นๆ
มีโอกาสในการแข่งขันทางธุรกิจเพิ่มขึ้น อย่างไรก็ตาม จากการที่สายการบินเอกชนของไทยรายอื่นๆ
มีค่าใช้จ่ายในการดำเนินงานในเส้นทางบินภายในประเทศที่ต่ำกว่าบริษัทฯ
และอาจมีการรวมตัวเป็นพันธมิตรกับสายการบินต่างชาติเพื่อเสริมสร้างความเข้มแข็งทางธุรกิจซึ่งจะทำให้ภาวะการแข่งขันสูงขึ้นเมื่อเปิดเสรีการบินอย่างเต็มที่
อย่างไรก็ตาม
นโยบายดังกล่าวยังมิได้มีการกำหนดเงื่อนไขและแนวทางในการปฏิบัติที่ชัดเจนสำหรับสายการบินที่ต้องการเริ่มทำการบินในเส้นทางหลัก
ดังนั้น จากการที่บริษัทฯ
เป็นผู้นำตลาดที่มีเครือข่ายการให้บริการที่ครอบคลุมตลาดมากกว่าผู้ประกอบการรายอื่นๆ
เป็นอย่างมาก
ประกอบกับความพยายามในการแสวงหาความร่วมมือทางธุรกิจกับหน่วยงานทั้งภาครัฐและเอกชนในธุรกิจการขนส่งและท่องเที่ยว
คาดว่าบริษัทฯ จะสามารถคงความเป็นผู้นำตลาดในประเทศได้ต่อไป บริษัทฯ
มีนโยบายที่จะลดเส้นทางบินในประเทศบางเส้นทาง คงไว้แต่เส้นทางหลัก
โดยให้สายการบินเอกชนทำการบินแทน ในระยะแรกจะทำการบินร่วมกันในรูปแบบพันธมิตร
เมื่อสายการบินเอกชนมีความแข็งแกร่งแล้ว บริษัทฯ จะหยุดทำการบินในเส้นทางดังกล่าว

เส้นทางบินระหว่างประเทศ

ปัจจุบันเส้นทางบินระหว่างประเทศมีภาวะการแข่งขันค่อนข้างสูง คู่แข่งที่สำคัญของบริษัทฯ คือ
สายการบินต่างชาติที่ประกอบธุรกิจในเส้นทางเดียวกันกับที่บริษัทฯ ได้ให้บริการอยู่ เช่น
สายการบินคาเธ่ย์แปซิฟิค สายการบิน แควนตัส สายการบินสิงคโปร์แอร์ไลน์ สายการบินลุฟท์ฮันซ่า
สายการบินนอร์ธเวสต์ สายการบินบริติชแอร์เวย์ส และสายการบินเจแปนแอร์ไลน์ เป็นต้น
ภาวะการแข่งขันจะแตกต่างกันไปตามสภาพแวดล้อมทางธุรกิจในแต่ละเส้นทางบินซึ่งจะขึ้นอยู่กับจำนวนของสายการบินคู่แข่ง
กฏระเบียบควบคุมการประกอบธุรกิจ และรูปแบบของการแข่งขัน โดยมีกลยุทธ์การแข่งขันต่างๆ เช่น
การกำหนดระดับอัตราค่าโดยสาร ความถี่ของเที่ยวบิน ความเหมาะสมของการกำหนดตารางบิน
รายการสะสมไมล์เดินทาง ความน่าเชื่อถือ คุณภาพของการบริการ และชื่อเสียงของสายการบิน
เป็นต้น นอกจากนี้ จากการที่คู่แข่งของบริษัทฯ เป็นสายการบินต่างชาติที่มีขนาดใหญ่

มีฐานะทางการเงินที่แข็งแกร่งและเป็นผู้นำตลาดในภูมิภาคต่างๆ
จึงมีความได้เปรียบในการแข่งขันในเส้นทางระหว่างประเทศ
โดยเฉพาะในเส้นทางภูมิภาคอเมริกาเหนือซึ่งสายการบินชั้นนำในประเทศสหรัฐอเมริกาได้อาศัยประโยชน์จากการมีเครือข่ายการบินในประเทศที่กว้างขวางและมีผลประกอบการที่ดีเพื่อชดเชยและสนับสนุนนโยบายการแข่งขันในเส้นทางข้ามทวีปที่มีการแข่งขันสูง

ภาวะการแข่งขันที่สูงขึ้นทำให้สายการบินต่างๆ
มีการรวมตัวกันเป็นกลุ่มพันธมิตรการบินเพื่อสร้างความได้เปรียบในการแข่งขันในรูปของกลุ่มสายการบินที่มีเครือข่ายครอบคลุมในระดับโลกด้วย
อย่างไรก็ตาม การเข้าร่วมกลุ่มพันธมิตรการบินสตาร์ อัลไลแอนซ์ ทำให้บริษัทฯ
สามารถขยายการให้บริการไปสู่ลูกค้าได้กว้างขึ้นจากการเชื่อมโยงเครือข่ายการบินและยังก่อให้เกิดความร่วมมือระหว่างสายการบินพันธมิตรในกลุ่มมากขึ้น
ซึ่งได้เสริมให้บริษัทฯ
มีขีดความสามารถในการบริการและศักยภาพในการแข่งขันสูงขึ้นและยังเป็นการลดโอกาสการสูญเสียลูกค้าให้กับสายการบินอื่น

[]

1.6 ผลจากการที่รัฐบาลถือหุ้นในบริษัทฯ

ปัจจุบัน ภาครัฐถือหุ้นอยู่ในบริษัทฯ เป็นจำนวนร้อยละ 92.85 ในฐานะเป็นผู้ถือหุ้นรายใหญ่
ในบริษัทฯ และมีอำนาจในการแต่งตั้งคณะกรรมการในการควบคุมดูแลการบริหารงานของบริษัทฯ
ตามขอบเขตที่กำหนดในหนังสือข้อบังคับของบริษัทฯ รวมถึงมีสิทธิออกเสียงในฐานะผู้ถือหุ้นของบริษัทฯ
จึงเป็นไปได้ที่นโยบายและกฏระเบียบต่างๆ
ของภาครัฐในส่วนที่กำกับและควบคุมธุรกิจการบินอาจไม่สอดคล้องกับผลประโยชน์ของภาครัฐและผู้ถือหุ้นรายย่อยอื่นๆ
ในฐานะผู้ถือหุ้นของบริษัทฯ

นอกจากนี้ จากการที่บริษัทฯ ยังคงมีสถานะการเป็นรัฐวิสาหกิจ
การกำหนดนโยบายบางประการจึงยังขึ้นกับกระบวนการพิจารณาอนุมัติโดยหน่วยงานของภาครัฐ เช่น
อัตราการเพิ่มเงินเดือนของพนักงานรัฐวิสาหกิจจะต้องเป็นไปตามเพดานที่กำหนดโดยกระทรวงการคลัง
การลงทุนในโครงการขนาดใหญ่จำเป็นที่จะต้องได้รับความเห็นชอบจากกระทรวงคมนาคม
สำนักงานคณะกรรมการพัฒนาเศรษฐกิจและสังคมแห่งชาติ และคณะรัฐมนตรี
การตรวจสอบงบการเงินของบริษัทฯ จะต้องกระทำโดยสำนักงานการตรวจเงินแผ่นดิน
การกู้ยืมเงินจะต้องได้รับความเห็นชอบจากกระทรวงการคลัง
โดยเฉพาะการกู้ยืมเงินในสกุลเงินตราต่างประเทศจะต้องอยู่ภายใต้เพดานการกู้ยืมเงินตราต่างประเทศซึ่งคณะกรรมการนโยบายหนี้ของประเทศเป็นผู้กำหนดเพดานการกู้ยืมเงินตราต่างประเทศในแต่ละปี

อย่างไรก็ตาม จากการที่บริษัทฯ มีสถานะเป็นรัฐวิสาหกิจที่มีรัฐบาลถือหุ้นจำนวนร้อยละ 92.85
บริษัทฯ
จึงได้รับประโยชน์จากการที่สามารถขอให้กระทรวงการคลังพิจารณาเข้าค้ำประกันหนี้เงินกู้ยืมของบริษัทฯ
อันเป็นไปตามเงื่อนไขตามพระราชบัญญัติกำหนดอำนาจกระทรวงการคลังในการค้ำประกัน พ.ศ.
2510 ซึ่งทำให้ต้นทุนในการกู้ยืมเงินต่ำลง

อนึ่ง รัฐบาลได้มีนโยบายที่จะลดสัดส่วนการถือหุ้นในบริษัทฯ ลงต่ำกว่าร้อยละ 50 ในระยะยาว
แต่ทั้งนี้ยังมิได้มีกำหนดการดำเนินการที่แน่นอน การลดสัดส่วนการถือหุ้นดังกล่าวจะทำให้บริษัทฯ
พ้นสภาพจากการเป็นรัฐวิสาหกิจและอาจทำให้บริษัทฯ ได้รับผลกระทบบางประการ เช่น
การสูญเสียสถานะการเป็นรัฐวิสาหกิจที่กระทรวงการคลังมีอำนาจค้ำประกันหนี้ได้
การสูญเสียสถานะการได้รับยกเว้นจากพระราชบัญญัติการแข่งขันทางการค้า พ.ศ. 2542
นอกจากนี้ยังเป็นเหตุแห่งการผิดสัญญาตามเงื่อนไขของสัญญาเงินกู้บางฉบับที่ยังมีผลบังคับใช้อยู่ในปัจจุบันหากรัฐบาลถือหุ้นในบริษัทฯ
ต่ำกว่าร้อยละ 51 หรือร้อยละ 70 ในบางสัญญา
หรือหากรัฐบาลมิได้ควบคุมการดำเนินงานของบริษัทฯ อีกต่อไป อย่างไรก็ตาม
การพ้นสภาพจากการเป็นรัฐวิสาหกิจอาจทำให้บริษัทฯ มีการบริหารงานที่คล่องตัวยิ่งขึ้น
มีความสามารถในการดำเนินงานเชิงพาณิชย์ และเพิ่มประสิทธิภาพในการดำเนินงานในระยะยาว

1.7
นโยบายของภาครัฐในการควบคุมอัตราค่าโดยสารของเส้นทางบินภายในประเทศและการดำเนินการบินในประเทศ

บริษัทฯ เป็นสายการบินแห่งชาติที่มีบทบาทสำคัญต่อการคมนาคมขนส่งของประเทศ
จึงยังต้องสนองตอบต่อนโยบายของภาครัฐในการทำการบินไปยังจุดบินต่างๆ
ภายในประเทศซึ่งอาจมีผลประกอบการที่ไม่คุ้มค่าในเชิงพาณิชย์เนื่องจากการปรับอัตราค่าโดยสารจะต้องได้รับความเห็นชอบจากคณะกรรมการการบินพลเรือน

ภาครัฐได้มีแผนที่จะผ่อนคลายการกำหนดอัตราค่าโดยสารเพื่อให้สอดคล้องกับนโยบายเปิดเสรีการบิน
แต่แนวทางปฏิบัติและแผนการดำเนินการยังมิได้มีการกำหนดอย่างชัดเจน
ซึ่งหากมีการดำเนินการผ่อนคลายการกำหนดอัตราค่าโดยสารดังกล่าวในอนาคต
คาดว่าจะเป็นประโยชน์ต่อการดำเนินงานของบริษัทฯ เป็นอย่างมาก

[]1.8 ความเสี่ยงจากการมีค่าใช้จ่ายคงที่สูง

ธุรกิจการขนส่งทางอากาศจะมีค่าใช้จ่ายคงที่ในการดำเนินงานค่อนข้างสูง เช่น
ค่าเสื่อมราคาเครื่องบิน ค่าเช่า เครื่องบิน ค่าน้ำมันเชื้อเพลิง ค่าใช้จ่ายด้านบุคลากร ค่าซ่อมบำรุง
ค่าบริการอำนวยการบิน เป็นต้น
ค่าใช้จ่ายคงที่เหล่านี้จะไม่แปรผันไปตามจำนวนการขนส่งผู้โดยสารขณะที่รายได้จากการดำเนินงานจะแปรผันโดยตรงกับจำนวนผู้โดยสารและอัตราค่าโดยสาร
ดังนั้นการลดลงของรายได้ต่อหน่วยหรือการลดลงของอัตราส่วนการบรรทุกอาจทำให้ผลประกอบการลดลงในอัตราที่สูงเนื่องจากบริษัทฯ
ยังคงต้องรับภาระค่าใช้จ่ายคงที่ดังกล่าวอยู่

1.9 การเป็นศูนย์กลางการบินของกรุงเทพมหานคร

การดำเนินงานของบริษัทฯ
มีความเกี่ยวเนื่องสำคัญกับการจัดการและประสิทธิภาพของการบริหารงานที่ท่าอากาศยานสากลกรุงเทพ
เนื่องจากท่าอากาศยานสากลกรุงเทพเป็นท่าอากาศยานหลักที่รองรับการจราจรทางอากาศของประเทศไทยและเป็นศูนย์กลางการดำเนินงานของบริษัทฯ
จากการคาดการณ์การขยายตัวของจำนวนผู้โดยสารที่เดินทางเข้าออกประเทศ
คาดว่าท่าอากาศยานสากลกรุงเทพจะสามารถรองรับต่อการขยายตัวของจำนวนผู้โดยสารได้ในอีก 4
ปีข้างหน้าเท่านั้น ดังนั้น
รัฐบาลจึงได้ดำเนินโครงการก่อสร้างท่าอากาศยานแห่งใหม่คือท่าอากาศยานสุวรรณภูมิ ซึ่งตั้งอยู่ที่
อ.บางพลี จ.สมุทรปราการ โดยโครงการดังกล่าวได้เริ่มมาตั้งแต่ปี พ.ศ. 2503
และได้ประสบกับปัญหาต่างๆ
ทำให้เกิดความล่าช้ามาอย่างต่อเนื่องจนอาจมีผลทำให้แล้วเสร็จไม่ทันต่อการรองรับการขยายตัวของปริมาณของผู้โดยสารทางอากาศ
ประเทศไทยและบริษัทฯ จึงอาจสูญเสียโอกาสในการเป็นศูนย์กลางการบินในภูมิภาค
ในขณะที่คู่แข่งที่สำคัญของบริษัทฯ ในต่างประเทศ เช่น สายการบินคาเธ่ย์แปซิฟิค
สายการบินมาเลเซียนแอร์ไลน์ และสายการบินสิงคโปร์แอร์ไลน์
ต่างพยายามแย่งชิงความเป็นผู้นำในธุรกิจการบินโดยผลักดันให้สนามบินในประเทศของตนเป็นศูนย์กลางการบินระหว่างประเทศโดยอาศัยจุดแข็งด้านความทันสมัย
ขีดความสามารถในรองรับการจราจร และการจัดการสนามบินที่มีประสิทธิภาพสูง

นอกจากนี้ การย้ายศูนย์กลางการดำเนินงานของบริษัทฯ
จากท่าอากาศยานสากลกรุงเทพไปยังท่าอากาศยานสุวรรณภูมิ
จะมีความซับซ้อนเนื่องจากต้องมีการลงทุนและย้ายเครื่องมืออุปกรณ์และเกี่ยวพันกับกิจกรรมต่างๆ
เป็นอันมาก บริษัทฯ
จึงจำเป็นที่จะต้องจัดสรรงบประมาณเพื่อรองรับการลงทุนและค่าใช้จ่ายที่คาดว่าจะเกิดขึ้น

10. []ความขัดแย้งภายในองค์กร

พนักงานบริษัทฯ ได้มีการจัดตั้งสหภาพแรงงานรัฐวิสาหกิจการบินไทย
ภายใต้กฎหมายแรงงานรัฐวิสาหกิจสัมพันธ์ พ.ศ. 2543 เพื่อดูแลสิทธิและผลประโยชน์ของพนักงาน
อันอาจเป็นเหตุให้เกิดความขัดแย้งในปัญหาแรงงาน นำไปสู่การประท้วง หรือนัดหยุดงาน
ซึ่งจะมีผลกระทบต่อการดำเนินกิจการได้ อย่างไรก็ตาม บริษัท ได้จัดตั้งคณะกรรมการกิจการสัมพันธ์
ซึ่งประกอบด้วยตัวแทนของฝ่ายบริหารและพนักงานเพื่อแก้ไขปัญหาความขัดแย้งที่เกิดขึ้นโดยวิธีการเจรจา
ที่ผ่านมายังไม่เคยเกิดการประท้วงหรือนัดหยุดงานที่กระทบต่อกิจการของบริษัท
ในส่วนความขัดแย้งอื่น ได้แก่ ความขัดแย้งคณะกรรมการบริษัทกับฝ่ายบริหาร
ความขัดแย้งระหว่างพนักงานด้วยกัน
ซึ่งความขัดแย้งดังกล่าวมิได้ก่อให้เกิดความเสียหายในด้านการดำเนินการหรือในด้านตัวเงิน
แต่อาจมีผลกระทบต่อภาพลักษณ์ และชื่อเสียงของบริษัทฯ อย่างไรก็ตาม บริษัทฯ
ได้ดำเนินการแก้ไขปัญหาความขัดแย้งโดยใช้วิธีการเจรจา
และที่ผ่านมาก็สามารถคลี่คลายปัญหาต่างๆ ไปได้

1.11 การจัดหาเครื่องบิน

บริษัทฯ ที่ดำเนินการผลิตและจำหน่ายเครื่องบินพาณิชย์ขนาดใหญ่ในตลาดโลกมีเพียง 2 บริษัท
บริษัทฯ อาจมีผลกระทบจากการไม่ได้รับมอบเครื่องบินตามกำหนดเวลา
ทำให้การดำเนินงานไม่เป็นไปตามแผนที่วางได้ อาจมีผลให้บริษัทฯ
มีเครื่องบินไม่เพียงพอบริการผู้โดยสาร บริษัทฯ
จึงได้กำหนดไว้ในสัญญาซื้อเครื่องบินให้มีค่าปรับในกรณีที่บริษัทฯ
ผู้ผลิตไม่สามารถส่งมอบเครื่องบินตามกำหนด อย่างไรก็ตาม
ตลอดเวลาที่ผ่านมาในการจัดซื้อเครื่องบินไม่เคยเกิดกรณีที่บริษัทผู้ผลิตไม่สามารถส่งเครื่องบินตามกำหนดจนทำให้บริษัทฯ
ได้รับความเสียหาย จะมีบ้างก็เป็นเพียงล่าช้าไปในระยะเวลาสั้นๆ ไม่กี่วัน